Dháka 26. júla 2016 (TASR/HSP/Foto:TASR/AP)
Deväť islamských militantov zabila dnes polícia počas razie v bangladéšskej metropole Dháka.
Informovala o tom agentúra AP s odvolaním sa na vyhlásenie šéfa tamojších mužov zákona. Generálny inšpektor polície A.K.M. Šahídul Hók uviedol, že razia sa uskutočnila vo štvrti Kaljánpur v päťpodlažnej budove, ktorú militanti využívali ako skrýšu. Jedného z podozrivých sa podarilo zatknúť. So zraneniami ho previezli do nemocnice.
Polícia bezprostredne nezistila, ku ktorej skupine militanti patrili. Podľa predbežných zistení mohlo ísť o členov zakázanej, miestnej militantnej skupiny Džamáatul Mudžáhidín Bángládeš (JMB).
Práve tejto skupine sa pripisuje útok z 1. júla, keď v reštaurácii Holey Artisan Bakery v diplomatickej štvrti Dháky islamisti zajali a potom zmasakrovali 20 civilistov – deväť Talianov, sedem Japoncov, dvoch Bangladéšanov, Indku a Američana.
K tomu útoku sa prihlásila teroristická skupina Islamský štát (IS). Vláda však odmieta tvrdenia, že by IS operoval v Bangladéši. Z útoku viní domáce militantné skupiny, ktoré chcú pritiahnuť medzinárodnú pozornosť.